TULČÍK. Lesoochranárske zoskupenie (LZ) VLK podalo na sekretariát Výboru svetového dedičstva UNESCO žiadosť, aby lokalita Karpatské bukové pralesy bola zaradená na Zoznam ohrozených lokalít.
Ochranári upozorňujú, že je potrebné vykonať zásadné opatrenia na ochranu tejto lokality.
Informoval o tom aktivista zoskupenia Peter Sabo.
Lesoochranári vo svojej tlačovej správe uvádzajú, že "prevažná väčšina (67 %) slovenskej časti UNESCO lokality nemá zabezpečenú potrebnú ochranu ani desať rokov od zápisu Karpatských bukových pralesov na Zoznam Svetového dedičstva UNESCO. Navyše, presné hranice slovenskej časti nie sú známe, a preto ani neboli nikdy vyznačené v teréne. V súčasnosti doslova nikto nevie, kde presne sa na Slovensku táto UNESCO lokalita nachádza. V území sa rúbu stromy ako v akýchkoľvek iných lesoch, loví zver, je tu naplánovaná výstavba lyžiarskeho strediska, lanovky či cestného hraničného priechodu do Poľska. Slovenská republika týmto porušuje pravidlá stanovené UNESCO-m," uvádzajú aktivisti.
Reagujú na konferenciu
Svojím vyhlásením reagovali na konferenciu Ministerstva životného prostredia SR Benefits Beyond Inscription, ktorá sa konala 5. mája v Bardejovských kúpeľoch.
Bola zameraná na možnosti využitia značky UNESCO pre rozvoj udržateľného cestovného ruchu v regiónoch strednej Európy.
"Slovenská republika však nie je schopná zabezpečiť ochranu Svetového dedičstva na svojom území, čo vážne ohrozuje jeho samotnú existenciu a akékoľvek snahy o jeho využitie pre rozvoj cestovného ruchu," píše sa v stanovisku LZ VLK.
Zapísané v roku 2007
Bukové lesy na Slovensku a Ukrajine boli zapísané medzi lokality Svetového kultúrneho a prírodného dedičstva UNESCO v roku 2007 a následne v roku 2011 bola táto lokalita rozšírená o staré lesy Nemecka.
V súčasnosti sa ďalších desať krajín snaží o pripojenie, čím by vznikla medzinárodná lokalita s najväčším počtom zúčastnených strán na svete.
Hľadali prieniky
Hovorca ministerstva životného prostredia Tomáš Ferenčák uviedol, že aktivisti z LZ VLK boli aktívnymi účastníkmi konferencie v Bardejovských kúpeľoch, ktorá hľadala spôsob, ako spojiť ochranu prírody s možnosťami rozvoja menej rozvinutých regiónov a využiť pritom značku UNESCO.
"Vďaka tomu bola konferencia neakademická a širokospektrálna. Ekológia totiž nie je súperom ekonómie a aj počas konferencie sme hľadali možnosti, ako ich prepojiť. Aktivisti a ochranári sú prirodzenými partnermi v tomto procese," píše sa v stanovisku rezortu životného prostredia.